**Ψήφισμα** **της 05-04-2021 Συνεδρίασης του Δημοτικού Συμβουλίου του Δήμου Θεσσαλονίκης σχετικά με την πορεία του λιανεμπορίου και τη στήριξη των επαγγελματιών της Θεσσαλονίκης λόγω της συνεχιζόμενης κρίσης που προέκυψε από την πανδημία του COVID-19**

**ΑΠΟΦΑΣΙΣΕ ΟΜΟΦΩΝΑ**

«Το Δημοτικό Συμβούλιο Θεσσαλονίκης εκφράζει την απόλυτη συμπαράστασή του στον εμπορικό κόσμο της πόλης, έπειτα από την αιφνιδιαστική απόφαση της κυβέρνησης να μην ανοίξει το λιανεμπόριο στην πόλη μας, όπως έγινε στην υπόλοιπη χώρα.

Ζητούμε την αναθεώρηση της απόφασης το συντομότερο δυνατό.

Η προάσπιση της δημόσιας υγείας αποτελεί αναμφίβολα το πρωτεύον ζήτημα και σε αυτό το πλαίσιο θεωρούμε ότι θα πρέπει να εξαντληθούν όλες οι δυνατότητες, ώστε να στηριχθεί το σύστημα υγείας.

Επιτακτικό αίτημα του Δημοτικού Συμβουλίου Θεσσαλονίκης είναι να υπάρχει μόνιμος δίαυλος άμεσης και διαρκούς ενημέρωσης του Δήμου μας για τα επιδημιολογικά δεδομένα που ισχύουν και τα μέτρα, τα οποία συζητούνται και σχεδιάζονται για την περιοχή μας και να λαμβάνεται υπόψη σοβαρά η γνώμη του.

Παράλληλα, θεωρούμε απολύτως αναγκαία τη στήριξη της αγοράς και της οικονομίας της πόλης, όχι μόνο με τη σημερινή οικονομική στήριξη, αλλά και την επόμενη μέρα, με μονιμότερα μέτρα για τις επιχειρήσεις και τους εργαζόμενους σ’ αυτές».